**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για το νομοσχέδιο «Ο περί Άδειας Οδήγησης (Τροποποιητικός) Νόμος του 2022»**

**Παρόντες:**

Κώστας Κώστα, αναπλ. πρόεδρος Βαλεντίνος Φακοντής

Φωτεινή Τσιρίδου Χρίστος Ορφανίδης

Δημήτρης Δημητρίου Σταύρος Παπαδούρης

Γιαννάκης Γαβριήλ

Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε δεκαπέντε συνεδρίες της, που πραγματοποιήθηκαν στο χρονικό διάστημα μεταξύ 14 Απριλίου 2022 και 23 Νοεμβρίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της o τέως Υπουργός Μεταφορών, Επικοινωνιών και Έργων, συνοδευόμενος από υπηρεσιακούς του υπουργείου του, και εκπρόσωποι του Υπουργείου Δικαιοσύνης και Δημοσίας Τάξεως, των Υπηρεσιών Κοινωνικών Ασφαλίσεων και του Τμήματος Εργασίας του Υπουργείου Εργασίας και Κοινωνικών Ασφαλίσεων, του Τμήματος Αρχείου Πληθυσμού και Μετανάστευσης και της Υπηρεσίας Ασύλου του Υπουργείου Εσωτερικών, της Νομικής Υπηρεσίας της Δημοκρατίας, του Τμήματος Τροχαίας Αρχηγείου Αστυνομίας Κύπρου, της Ομοσπονδίας Εργοδοτών και Βιομηχάνων (ΟΕΒ), του Κυπριακού Εμπορικού και Βιομηχανικού Επιμελητηρίου (ΚΕΒΕ), της Παγκύπριας Οργάνωσης Βιοτεχνών Επαγγελματιών Καταστηματαρχών (ΠΟΒΕΚ), του Παγκύπριου Συνδέσμου Επαγγελματιών Σχολών Οδηγών (ΠΑΣΕΣΟ), του Συνδέσμου Ιδιοκτητών Σχολών Οδηγών Κύπρου (ΣΙΣΟΚ), της Παγκύπριας Ομοσπονδίας Ιδιοκτητών Εκπαιδευτών Οδηγών (ΠΟΙΕΟ), της Λέσχης Δικαιωμάτων Μοτοσικλετιστών Κύπρου, του Συνδέσμου Εισαγωγέων Μοτοσικλετών Κύπρου, της Κυπριακής Ομοσπονδίας Μοτοσικλέτας, του Κυπριακού Συνδέσμου Καταναλωτών, καθώς και των εταιρειών που παρέχουν υπηρεσίες διανομής Foody, Wolt, Bolt Food, Fetch Limited και PHC Franchised Restaurants Public Ltd.

Η Παγκύπρια Ένωση Καταναλωτών και Ποιότητας Ζωής, παρ’ όλο που κλήθηκε, δεν εκπροσωπήθηκε στις συνεδρίες της επιτροπής.

Σημειώνεται ότι στο στάδιο της συζήτησης του νομοσχεδίου παρευρέθηκαν επίσης ο πρόεδρος της επιτροπής κ. Μαρίνος Μουσιούττας και τα μέλη της κ. Πρόδρομος Αλαμπρίτης, Ηλίας Μυριάνθους, καθώς και οι βουλευτές μη μέλη της επιτροπής κ. Κυριάκος Χατζηγιάννης, Μάριος Μαυρίδης και Σωτήρης Ιωάννου.

Σκοπός του νόμου που προτείνεται είναι η τροποποίηση του περί Άδειας Οδήγησης Νόμου, ώστε να ρυθμιστεί το δικαίωμα οδήγησης στο οδικό δίκτυο από κατόχους μαθητικής άδειας οδήγησης και να καθοριστεί ως υποχρεωτική η χρήση προστατευτικού εξοπλισμού από εκπαιδευόμενους οδηγούς μοτοσικλέτας και οδηγούς μοτοσικλέτας για επαγγελματική χρήση.

Ειδικότερα, με τις πρόνοιες του υπό εξέταση νομοσχεδίου, ως αυτό αρχικά κατατέθηκε στη Βουλή, προβλέπονται μεταξύ άλλων τα ακόλουθα:

1. Η απαγόρευση πρόσληψης προσώπου ή σύναψης σύμβασης εργασίας ή παροχής οποιασδήποτε μορφής παροχής υπηρεσιών από οποιοδήποτε πρόσωπο, για να οδηγεί μηχανοκίνητο όχημα χωρίς να κατέχει άδεια οδήγησης για τη συγκεκριμένη κατηγορία οχήματος που οδηγεί.
2. Η επιβολή υποχρέωσης χρήσης συγκεκριμένου προστατευτικού εξοπλισμού σε πρόσωπο που εργάζεται στους τομείς της παράδοσης προϊόντων, περιλαμβανομένου έτοιμου φαγητού, ροφημάτων και άλλων βρώσιμων προϊόντων ή αντικειμένων, των ταχυμεταφορών και των υπηρεσιών ταχυδρομείου, ο οποίος περιλαμβάνει εγκεκριμένου τύπου κράνος κατάλληλα προσδεδεμένο, ειδική ενδυμασία με σακάκι ή γιλέκο που φέρει φωσφορούχες λωρίδες, παντελόνι, μπότες ή παπούτσια, προστατευτικές επιγονατίδες και επαγκωνίδες, γάντια, προστατευτικά πλάτης και γοφών και αερόσακο ειδικά κατασκευασμένο για χρήση από οδηγούς συγκεκριμένων κατηγοριών οχημάτων.
3. Η επιβολή υποχρέωσης χρήσης συγκεκριμένου προστατευτικού εξοπλισμού σε μαθητευόμενο οδηγό, ο οποίος περιλαμβάνει εγκεκριμένου τύπου κράνος κατάλληλα προσδεδεμένο, ειδική ενδυμασία με σακάκι ή γιλέκο που φέρει φωσφορούχες λωρίδες, παντελόνι, μπότες ή παπούτσια, προστατευτικές επιγονατίδες και επαγκωνίδες, γάντια και προστατευτικά πλάτης και γοφών.
4. Η επιβολή υποχρέωσης στον εργοδότη επαγγελματία οδηγού όπως παρέχει τον προαναφερόμενο εξοπλισμό σε τακτά χρονικά διαστήματα και εντός των χρονικών πλαισίων που καθορίζονται από τον Υπουργό Μεταφορών, Επικοινωνιών και Έργων.
5. Η παράταση της διάρκειας ισχύος της άδειας οδήγησης μαθητευομένου από ένα σε δύο έτη και ανανέωση της εν λόγω άδειας, εφόσον πληρούνται οι διατάξεις της υφιστάμενης νομοθεσίας.
6. Η ποινικοποίηση της οδήγησης μηχανοκίνητου οχήματος από πρόσωπο το οποίο εργάζεται στον τομέα παράδοσης προϊόντων χωρίς να κατέχει ισχύουσα άδεια οδήγησης στην κατηγορία του οχήματος που οδηγεί.
7. Η ποινικοποίηση της οδήγησης μοτοσικλέτας από επαγγελματίες οδηγούς και από μαθητευομένους χωρίς να φέρουν την κατάλληλη προστατευτική ενδυμασία και εξοπλισμό.
8. Η εισαγωγή μεταβατικής διάταξης βάσει της οποίας ο προτεινόμενος νόμος τίθεται σε ισχύ σε ημερομηνία η οποία καθορίζεται από το Υπουργικό Συμβούλιο με γνωστοποίησή του, η οποία δημοσιεύεται στην Επίσημη Εφημερίδα της Δημοκρατίας.

Στο πλαίσιο της εξέτασης του νομοσχεδίου επί της αρχής, ο τέως Υπουργός Μεταφορών, Επικοινωνιών και Έργων ανέλυσε τις κυριότερες πρόνοιές του, επισημαίνοντας ότι οι προτεινόμενες τροποποιήσεις κατέστησαν αναγκαίες για την ενίσχυση της ασφάλειας των χρηστών του οδικού δικτύου, ιδιαίτερα των επαγγελματιών οδηγών μοτοσικλετών που εργάζονται στον κλάδο των ταχυμεταφορών.

Όλοι οι εκπρόσωποι των εμπλεκόμενων φορέων εξέφρασαν την άποψη ότι δεν διενεργήθηκε η απαραίτητη διαβούλευση επί των προνοιών του νομοσχεδίου και, αφού έθεσαν τις έντονες επιφυλάξεις τους σε επιμέρους ζητήματα του νομοσχεδίου, εισηγήθηκαν την παροχή του απαραίτητου χρόνου για τη διεξαγωγή περαιτέρω διαβούλευσης, με στόχο την άρση των επιφυλάξεών τους.

Ειδικότερα, οι εκπρόσωποι των εργοδοτικών οργανώσεων ΟΕΒ και ΚΕΒΕ και των εταιρειών παροχής υπηρεσιών διανομής Foody, Wolt, Bolt Food, Fetch Limited και PHC Franchised Restaurants Public Ltd εξέφρασαν επιφυλάξεις ως προς την προτεινόμενη υποχρέωση χρήσης αερόσακου από οδηγούς μοτοσικλέτας που απασχολούνται στον τομέα παράδοσης προϊόντων, τονίζοντας ότι το αυξημένο κόστος για την απόκτησή του θα επιβαρύνει τον κύκλο εργασιών των επιχειρήσεων του κλάδου. Επιπρόσθετα, ανέφεραν ότι ο αερόσακος, αλλά και τα γάντια δεν προσφέρουν την απαιτούμενη πρακτικότητα και ευελιξία που χρειάζεται να έχει ο ταχυμεταφορέας κατά την εκτέλεση της εργασίας του.

Οι εκπρόσωποι του ΠΑΣΕΣΟ, του ΣΙΣΟΚ και της ΠΟΙΕΟ εισηγήθηκαν τη διαγραφή της προτεινόμενης πρόνοιας για την υποχρεωτική χρήση προστατευτικών πλάτης και γοφών κατά τη διάρκεια εκπαίδευσης μαθητευομένου.

Οι εκπρόσωποι της Λέσχης Δικαιωμάτων Μοτοσικλετιστών Κύπρου, του Συνδέσμου Εισαγωγέων Μοτοσικλετών Κύπρου και της Κυπριακής Ομοσπονδίας Μοτοσικλέτας διαφώνησαν μεταξύ άλλων με την προτεινόμενη υποχρέωση χρήσης αερόσακου και γαντιών, τονίζοντας ότι δεν ενδείκνυται η χρήση της εν λόγω προστατευτικής ενδυμασίας στις αυξημένες θερμοκρασίες που παρατηρούνται στην Κύπρο, ιδιαίτερα κατά τους καλοκαιρινούς μήνες. Επισήμαναν περαιτέρω ότι το ύψος των προβλεπόμενων ποινών χρήζει αναθεώρησης, καθώς αυτό πρέπει να συνάδει με τις υπόλοιπες ποινές που επιβάλλει ο νόμος για παρόμοιου τύπου αδικήματα. Περαιτέρω, τόνισαν την ανάγκη διάκρισης μεταξύ της επαγγελματικής και της ιδιωτικής χρήσης των οχημάτων και την κάλυψη του νομοθετικού κενού που ενδεχομένως να προκύψει στην επιβολή του νόμου από τις αρμόδιες αρχές, όταν δεν είναι εμφανής η ακριβής χρήση τους. Συναφώς, την επιτροπή απασχόλησε η κατάλληλη σήμανση των οχημάτων που χρησιμοποιούνται για επαγγελματικούς σκοπούς.

Στη βάση των πιο πάνω, το Υπουργείο Μεταφορών, Επικοινωνιών και Έργων, σε συνεργασία με τη Νομική Υπηρεσία της Δημοκρατίας, υπέβαλε ενώπιον της επιτροπής αναθεωρημένο κείμενο του υπό αναφορά νομοσχεδίου, το οποίο διαλαμβάνει μεταξύ άλλων τα ακόλουθα:

1. Τη διεύρυνση της έννοιας της εργοδότησης, ώστε η εφαρμογή του προτεινόμενου νόμου να μην περιορίζεται σε πρόσωπα που εργάζονται στους τομείς παράδοσης προϊόντων στη βάση σχέσης εργοδότη-εργοδοτουμένου, αλλά να περιλαμβάνει και τη σύναψη σύμβασης εργασίας, την παροχή υπηρεσιών και την ανάληψη εργασίας.
2. Την τροποποίηση, για σκοπούς ορθότερης ερμηνείας, της φράσης «τομείς παράδοσης προϊόντων», ώστε να καταστεί σαφές ότι σε αυτήν περιλαμβάνονται η παράδοση έτοιμου φαγητού, ροφημάτων και άλλων βρώσιμων προϊόντων ή αντικειμένων ταχυμεταφορών, καθώς και οι υπηρεσίες ταχυδρομείου.
3. Την αφαίρεση από τον προστατευτικό εξοπλισμό που υποχρεούνται να φέρουν επαγγελματίες οδηγοί των προστατευτικών επιγονατίδων και επαγκωνίδων και των προστατευτικών πλάτης και γοφών, όπως και την αφαίρεση από τον προστατευτικό εξοπλισμό που υποχρεούνται να φέρουν οι μαθητευόμενοι οδηγοί των προστατευτικών πλάτης και γοφών.
4. Τη διευκρίνιση ότι ο υποχρεωτικός εξοπλισμός ασφάλειας κατά την οδήγηση μοτοποδηλάτου και μοτοσικλέτας, τόσο για επαγγελματικούς σκοπούς όσο και για σκοπούς εκπαίδευσης μαθητευομένου, αφορά σε μακρύ παντελόνι και κλειστά παπούτσια.
5. Την προσθήκη πρόνοιας σύμφωνα με την οποία η κατάλληλη σήμανση στο μηχανοκίνητο όχημα, υπό τη μορφή αυτοκόλλητης επιγραφής ή άλλως πως, αποτελεί επαρκή απόδειξη ότι πρόσωπο το οποίο οδηγεί συγκεκριμένου τύπου μηχανοκίνητο όχημα εργάζεται.
6. Τη μείωση των προβλεπόμενων στο νομοσχέδιο ποινών για το αδίκημα της οδήγησης για επαγγελματικούς σκοπούς ή για σκοπούς εκπαίδευσης μαθητευομένου χωρίς τον απαραίτητο προστατευτικό εξοπλισμό από €6.000 σε €1.500 και από δύο έτη φυλάκισης σε έξι μήνες φυλάκισης.

Στο πλαίσιο της συνέχισης της συζήτησης την επιτροπή απασχόλησε, επιπροσθέτως των πιο πάνω, το θέμα της εργοδότησης προσώπων από τρίτες χώρες στον κλάδο των ταχυμεταφορών εν γένει, καθώς, σύμφωνα με το πλαίσιο που ίσχυε στο στάδιο της εξέτασης του νομοσχεδίου, πολίτης τρίτης χώρας θα έπρεπε να διαμένει στη Δημοκρατία για εννέα τουλάχιστον μήνες, προκειμένου να αποκτήσει δικαίωμα εργασίας, και παράλληλα, για να δικαιούται να αποκτήσει άδειας οδήγησης, θα έπρεπε να διαμένει για έξι τουλάχιστον μήνες στη Δημοκρατία. Ειδικότερα, η εξασφάλιση άδειας οδήγησης στη Δημοκρατία προϋποθέτει μεταξύ άλλων όπως ο αιτητής έχει τη συνήθη διαμονή του στη Δημοκρατία ή φοιτά σε σχολή τριτοβάθμιας εκπαίδευσης για διάστημα τουλάχιστον έξι μηνών.

Όπως ενημερώθηκε η επιτροπή από τους αρμοδίους, οι πολίτες τρίτων χωρών που ήδη ασκούν το επάγγελμα αυτό κατέχοντας άδεια οδήγησης μαθητευομένου, σε περίπτωση που το νομοσχέδιο ψηφιστεί σε νόμο, πρέπει με τη λήξη της ισχύος της εν λόγω άδειάς τους να εξασφαλίσουν άδεια οδήγησης, ώστε να συνεχίσουν να εργάζονται. Σημειώνεται ότι, σύμφωνα με τα στοιχεία που παρέθεσαν οι εταιρείες παροχής υπηρεσιών διανομής, η πλειοψηφία των οδηγών στον τομέα της παράδοσης προϊόντων είναι κυρίως αιτητές πολιτικού ασύλου και συναφώς, εάν ψηφιστούν οι προτεινόμενες ρυθμίσεις, τότε μεγάλο ποσοστό από αυτούς θα μείνει χωρίς εργασία, καθώς δεν πληρούν την πιο πάνω προϋπόθεση.

Σε σχέση με την εξασφάλιση άδειας οδήγησης, ο τέως Υπουργός Μεταφορών, Επικοινωνιών και Έργων ανέφερε ότι η πιο πάνω προϋπόθεση προκύπτει από πρόνοιες του ενωσιακού δικαίου, στη βάση των οποίων οι δικαιούχοι άδειας οδήγησης πρέπει να είναι πρόσωπα με συνεχή εξάμηνη διαμονή στη Δημοκρατία. Περαιτέρω, δήλωσε ότι καταβάλλονται προσπάθειες για καλύτερο συντονισμό με τις αρμόδιες υπηρεσίες του Υπουργείου Εσωτερικών και το Υπουργείο Εργασίας και Κοινωνικών Ασφαλίσεων, ώστε το καθεστώς των αιτητών άδειας οδήγησης και η διάρκεια διαμονής τους στη Δημοκρατία να εξακριβώνονται κατά τον χρόνο υποβολής της αίτησής τους για έκδοση άδειας οδήγησης.

Η εκπρόσωπος της Νομικής Υπηρεσίας της Δημοκρατίας, στη βάση των επιφυλάξεων που εκφράστηκαν από την επιτροπή για το πιο πάνω θέμα, επιβεβαίωσε ότι η προϋπόθεση για τη διάρκεια διαμονής εδράζεται σε ευρωπαϊκή Οδηγία, η οποία θέτει ελάχιστες απαιτήσεις στα κράτη μέλη για έκδοση άδειας οδήγησης.

Στο πλαίσιο της περαιτέρω συζήτησης του νομοσχεδίου η επιτροπή ενημερώθηκε από τους αρμόδιους εκπροσώπους ότι το Υπουργείο Εσωτερικών επέφερε σημαντικές αλλαγές στον τρόπο εξέτασης των αιτήσεων ασύλου στη Δημοκρατία, ώστε αυτές να εξετάζονται πολύ συντομότερα. Περαιτέρω, ενημερώθηκε ότι το Υπουργείο Εργασίας και Κοινωνικών Ασφαλίσεων μείωσε από εννέα σε έξι μήνες τον ελάχιστο χρόνο διαμονής στη Δημοκρατία που απαιτείται, προκειμένου πρόσωπο τρίτης χώρας να αποκτά δικαίωμα εργασίας. Ως εκ τούτου, εκτιμάται ότι οι πιο πάνω αλλαγές θα επιδράσουν θετικά στο όλο θέμα, καθώς θα διευθετηθεί μεγάλος αριθμός αιτήσεων των εργαζομένων στον τομέα της παράδοσης προϊόντων οι οποίοι είναι αιτητές ασύλου. Ειδικότερα, θα μπορούν να αποκτήσουν εντός έξι μηνών άδεια οδήγησης, εφόσον θα έχουν εξασφαλίσει καθεστώς διεθνούς προστασίας. Παράλληλα, κατά το ίδιο χρονικό διάστημα θα αποκτούν πλέον και δικαίωμα εργασίας.

Με βάση τα πιο πάνω, η επιτροπή έκρινε σκόπιμο όπως επιφέρει στο αναθεωρημένο κείμενο του νομοσχεδίου ορισμένες τροποποιήσεις και βελτιώσεις που αφορούν τα ακόλουθα:

1. Την παραχώρηση ευχέρειας στους οδηγούς μοτοσικλέτας που εργάζονται στους τομείς της παράδοσης προϊόντων, περιλαμβανομένου έτοιμου φαγητού, ροφημάτων και άλλων βρώσιμων προϊόντων ή αντικειμένων, των ταχυμεταφορών και των υπηρεσιών ταχυδρομείου, να τηρούν δύο από τις τρεις υποχρεώσεις που προβλέπονται στο νομοσχέδιο σε ό,τι αφορά στο σύνολο του προστατευτικού εξοπλισμού. Ειδικότερα, θα είναι υποχρεωμένοι να φέρουν κράνος και να είναι ενδεδυμένοι με τουλάχιστον δύο από τα ακόλουθα:
   1. Σακάκι ή γιλέκο που φέρει φωσφορούχες λωρίδες εξωτερικά της ενδυμασίας τους, άνω της μέσης του σώματός τους,
   2. μακρύ παντελόνι, μπότες ή κλειστά παπούτσια και γάντια,
   3. αερόσακο, ειδικά κατασκευασμένο για χρήση για όχημα των κατηγοριών ΑΜ, Α1, Α2 και Α.
2. Την εισαγωγή πρόνοιας σύμφωνα με την οποία οι διατάξεις για επιβολή ποινών σε κατόχους μαθητικής άδειας οδήγησης οι οποίοι απασχολούνται στους τομείς της παράδοσης προϊόντων, περιλαμβανομένου έτοιμου φαγητού, ροφημάτων και άλλων βρώσιμων προϊόντων ή αντικειμένων, των ταχυμεταφορών και των υπηρεσιών ταχυδρομείου, λόγω μη εξασφάλισης κανονικής άδειας οδήγησης, θα τεθούν σε εφαρμογή από την 1η Ιανουαρίου 2026 και εντεύθεν.
3. Τη διασαφήνιση ορισμένων προνοιών του εν λόγω νομοσχεδίου, καθώς και τη βελτίωσή του από νομοτεχνικής απόψεως.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου όπως αυτό έχει αναθεωρηθεί και τροποποιηθεί σύμφωνα με τα πιο πάνω κατά τη συζήτησή του ενώπιον της ολομέλειας του σώματος.

28 Νοεμβρίου 2023

Αρ. Φακ.: 23.01.063.031-2022

GA/ΜΙ/ΧΓ/ΦΦ